Predkladacia správa

Návrh zákona, ktorým sa mení a dopĺňa zákon č.  61/2015 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“) sa predkladá na základe úlohy č. 9 na mesiac apríl Plánu legislatívnych úloh vlády Slovenskej republiky na rok 2018 v súlade s Programovým vyhlásením vlády SR na roky 2016 - 2020.
Cieľom návrhu zákona je zefektívniť vstup zamestnávateľov a predovšetkým malých a stredných podnikov, vrátane živnostníkov do systému duálneho vzdelávania prostredníctvom znižovania administratívnej záťaže pri overovaní spôsobilosti zamestnávateľov poskytovať praktické vyučovanie v študijnom odbore alebo v učebnom odbore v systéme duálneho vzdelávania a poskytnúť možnosť živnostníkom a malým a stredným podnikom zabezpečiť vyšší podiel praktického vyučovania mimo svojho pracoviska. Novela zákona ďalej reaguje na aplikačnú prax v oblasti uzatvárania zmlúv o duálnom vzdelávaní a uzatvárania učebných zmlúv, zavádza nový inštitút hlavného inštruktora, rušia sa vzorové učebné plány a vzorové učebné osnovy a pomery praktického vyučovania, ktoré sa budú po novom určovať v štátnych vzdelávacích programoch. Zavádza sa inštitút podnikovej školy a postup pri určovaní počtu tried prvého ročníka stredných škôl pre prijímacie konanie pre nasledujúci školský rok sa nahrádza postupom určovať počet žiakov stredných škôl pre jednotlivé študijné odbory a jednotlivé učebné odbory v dennej forme štúdia pre prijímacie konanie v príslušnom školskom roku v rámci preneseného výkonu štátnej správy.
Návrh zákona bol pripravený v spolupráci so zástupcami významných zamestnávateľských zväzov a združení, samosprávnych krajov, Ministerstva hospodárstva Slovenskej republiky, Ústredia práce, sociálnych vecí a rodiny Slovenskej republiky ako aj Odborového zväzu pracovníkov školstva a vedy na Slovensku.
Návrh zákona má negatívne vplyvy na rozpočet verejnej správy, ktoré nie sú rozpočtovo kryté, pozitívny vplyv na podnikateľské prostredie a nemá vplyv na služby verejnej správy pre občana, životné  prostredie, informatizáciu spoločnosti ani sociálne vplyvy.
Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.
Účinnosť návrhu zákona sa navrhuje na deň vyhlásenia zákona, 1. september 2018 a 1. september 2019.
Návrh zákona nie je predmetom vnútrokomunitárneho pripomienkového konania.
Návrh zákona sa predkladá s rozpormi so subjektmi uvedenými v osobitnom vyhlásení.